ໃນຕອນເຊົ້າ ວັນທີ 22 ພະຈິກ 2022, ເວລາ 08:30 ໂມງ ຢູ່ທີ່ສະໂມສອນ ກະຊວງແຜນການ ແລະ ການລົງທຶນ ໄດ້ຈັດພິທີເຜີຍແຜ່ເຊື່ອມຊຶມ ມະຕິກອງປະຊຸມຄົບຄະນະ ຄັ້ງທີ 5 ຂອງຄະນະບໍລິຫານງານສູນກາງພັກ ສະ ໄໝທີ XI, ພາຍໃຕ້ການເປັນປະທານ ຂອງ ທ່ານ ນາງ ຄໍາຈັນ ວົງແສນບູນ ຮອງເລຂາຄະນະບໍລິຫານງານພັກ, ຮອງລັດຖະມົນຕີ ກະຊວງແຜນການ ແລະ ການລົງທຶນ, ມີບັນດາສະຫາຍກໍາມະການປະຈໍາພັກ, ບັນດາສະຫາຍກໍາມະການຄະນະບໍລິຫານງານພັກກະຊວງ, ຮອງລັດຖະມົນຕີ, ທຽບເທົ່າຮອງລັດຖະມົນຕີ, ບັນດາຫົວໜ້າກົມ, ຫົວໜ້າຫ້ອງການ, ຮອງຫົວໜ້າກົມ, ຫົວໜ້າພະແນກ, ຮອງຫົວໜ້າພະແນກ, ສະມາຊິກພັກສົມບູນ-ສໍາຮອງ ຕະຫຼອດຮອດພະນັກງານ-ລັດຖະກອນ ພາຍໃນກະຊວງແຜນການ ແລະ ການລົງທຶນເຂົ້າຮ່ວມທັງໝົດ 333 ສະຫາຍ, ຍິງ 132 ສະຫາຍ.
ສະຫາຍ ນາງ ຄໍາຈັນ ວົງແສນບູນ ໄດ້ຍົກໃຫ້ເຫັນວ່າ: ຄະນະບໍລິຫານງາສູນກາງພັກ ສະໄໝທີ XI ໄດ້ດຳເນີນກອງປະຊຸມຄົບຄະນະ ຄັ້ງທີ 5 ໃນລະຫວ່າງວັນທີ 13-20 ຕຸລາ 2022 ພາຍໃຕ້ການເປັນປະທານ ຂອງ ສະຫາຍ ທອງລຸນ ສີສຸລິດ ເລຂາທິການໃຫຍ່ ຄະນະບໍລິຫານງານສູນກາງພັກ ປະຊາຊົນ ປະຕິວັດລາວ, ກອງປະຊຸມໄດ້ຍົກສູງຄວາມຮັບຜິດຊອບການເມືອງ, ສຸມສະຕິປັນຍາຄົ້ນຄວ້າ, ປຶກສາຫາລື ແລະ ໃຫ້ທິດຊີ້ນຳຕໍ່ບັນຫາສຳຄັນຄື:
- ກ່ຽວກັບການຈັດຕັ້ງປະຕິບັດແຜນພັດທະນາເສດຖະກິດ ແລະ ສັງຄົມ, ແຜນງົບປະມານ, ແຜນເງິນຕາໄລຍະ 9 ເດືອນ, ວຽກຈຸດສຸມ ທ້າຍປີ 2022 ແລະ ທິດທາງແຜນການ ປີ 2023 ຕິດພັນກັບ 2 ວາລະແຫ່ງຊາດ,
- ວຽກງານປ້ອງກັນຊາດ-ປ້ອງກັນຄວາມສະຫງົບ ແລະ ວຽກງານຕ່າງປະເທດ ໃນ 1 ປີຜ່ານມາ ແລະ ທິດທາງແຜນການໃນຕໍ່ໜ້າ,
- ກ່ຽວກັບການຕີລາຄາ ການປະຕິບັດມະຕິວ່າດ້ວຍເພີ່ມທະວີການຄຸ້ມຄອງ ແລະ ພັດທະນາທີ່ດິນໃນໄລຍະໃໝ່,
- ການດຳເນີນຊີວິດການເມືອງຂອງຄະນະບໍລິຫານງານສູນກາງພັກ ປະຈຳປີ 2022,
- ເພື່ອສືບຕໍ່ນຳພາຊີ້ນຳການຜັນຂະຫຍາຍ ແລະ ຈັດຕັ້ງປະຕິບັດມະຕິ XI ຂອງພັກ ແລະ ແຜນພັດທະນາເສດຖະກິດ-ສັງຄົມ 5 ປີ ຄັ້ງທີ 9, ສ້າງການຫັນປ່ຽນໃໝ່ທີ່ແຂງແຮງ, ເລິກເຊິ່ງ ແລະ ຮອບດ້ານສູ່ລວງເລິກ, ຄະນະບໍລິຫານງານສູນກາງພັກໄດ້ຕົກລົງການສືບຕໍ່ຊີ້ນຳບາງວຽກງານຈຸດສຸມໃນ ປີ 2023 ຕື່ມອີກ.
ໃນການຈັດຕັ້ງເຜີຍແຜ່ເຊື່ອມຊຶມ ມະຕິກອງປະຊຸມຄົບຄະນະ ຄັ້ງທີ 5 ຂອງຄະນະບໍລິຫານງານສູນກາງພັກ ສະໄໝທີ XI ຄັ້ງນີ້ ແມ່ນເພື່ອເຮັດໃຫ້ບັນດາສະມາຊິກພັກ, ພະນັກງານພາຍໃນ ກະຊວງແຜນການ ແລະ ການລົງທຶນ ໄດ້ມີຄວາມຮັບຮູ້, ເຊື່ອມຊຶມຕໍ່ມະຕິດັ່ງກ່າວແນໃສ່ເພື່ອນຳເອົາໄປຈັດຕັ້ງຜັນຂະຫຍາຍໃຫ້ເປັນແຜນງານ,ໂຄງການໃຫ້ມີຜົນສຳເລັດຕາມລະດັບຄາດໝາຍ.